FOTO: JON HAUGE Mikhail Razorenov har ingen planer om å stemme i morgendagens valg. Han mener alt er avgjort allerede.<p></p>
1. mars 2008 00:00 20. okt. 2011 13:28
Jeg ber dere om å delta i valget på søndag og stemme for vår felles fremtid, sa president Vladimir Putin i en siste appell for å få opp valgdeltagelsen i morgendagens presidentvalg.
Siste valgkampdag i Russland
I et valg der resultatet allerede er gitt, er det enda flere enn vanlig som dropper turen til valglokalene. Fra det i desember ble klart at første visestatsminister Dmitrij Medvedev var Putins favoritt til å overta, har meningsmålingene vist at han kommer til å vinne med god margin allerede i første valgomgang. Og at valgdeltagelsen kan komme under femti prosent.
— Jeg kommer ikke til å stemme, for alt er allerede avgjort. Valget ikke er avhengig av oss. Det vil uansett bli Medvedev, sier Mikhail Razorenov. Razorenov er bare en av mange som ikke ser noe poeng i å stemme, men en av få som tør si det høyt med navn og bilde. De eldre generasjonene er fremdeles skeptiske til å uttale seg om politikk til fremmede, og mange av de yngre er likegyldige. Men slett ikke alle. - Det er klart jeg skal stemme på Medvedev. Noe annet alternativ finnes ikke. Han er arvtageren til Putins politikk, og under Putin har alt vært bra og stabilt. Vi er på rett vei. Og Ziuganov og Zjirinovskij, de tilhører steinalderen. Mine studievenner skal enten stemme for Medvedev, eller så gidder de ikke stemme, fordi de ikke bryr seg, sier Dmitrij Rjabysjev. - Om jeg stemmer eller ikke, avhenger av humøret på søndag. Men det ville blitt for Medvedev, sier kameraten Maksim Aleksejenko.
Runde tall.
— Kjære venner, vi skjønner alle godt hvilken viktig rolle og hvilket ansvar det ligger på overhodet i en stat som Russland. Og hvor viktig det er at statsoverhodet har innbyggernes tillit. Det er essensielt for at presidenten skal kunne jobbe effektivt og sikkert for å sikre landets stabilitet, sa Putin i den TV-sendte talen.- 2. mars vil hver av deres stemme være viktig, hver enkelts mening. Jeg ber dere om å gå til valgurnene på søndag, og stemme for vår felles fremtid. For Russlands fremtid. Det har vært lite valgkampreklame å se på gatene i Moskva og andre byer. Det er mest plakater for selve valgdagen. Men alle midler, også mindre demokratiske sådan, tas i bruk. Hvis ikke Putins appell var nok, vil trolig ivrige valgmedarbeidere sørge for å oppjustere stemmetallene til et mer presentabelt nivå. Ifølge Moscow Times har to matematikere regnet på valgresultatene fra parlamentsvalget i desember, og funnet en forunderlig høy konsentrasjon med runde tall blant resultatene. Det er urovekkende mange valgdistrikter som har rapportert akkurat 70 eller 80 prosent oppslutning om Putins parti, Det forente Russland, og tilsvarende få som har 71 eller 79. Lignende resultater har også kommet i de foregående valgene under Putin. En utfordrer. Medvedevs eneste reelle utfordrer i morgendagens presidentvalg er lav valgdeltagelse. Hvis han blir valgt av under halvparten av den stemmeberettigede delen av befolkningen, vil det gjøre det vanskeligere for ham å presse gjennom nødvendige reformer.